Són requisits per a l'obtenció del visat d'estudis:
Amb caràcter general i per a tots els supòsits previstos a l'article anterior:
a ) Requisits a valorar per la missió diplomàtica o oficina consular:
Si l'estranger és menor d'edat, i quan no vingui acompanyat dels seus pares o tutors i no es trobi sota el supòsit de l'article 189, estar autoritzat per aquests per al desplaçament a Espanya als efectes de realitzar l'activitat de què es tracti, amb constància del centre, organització, entitat i organisme responsable de l'activitat i del període d'estada previst.
Tenir garantits els mitjans econòmics necessaris per sufragar les despeses d'estada i retorn al seu país, i, si s'escau, els dels seus familiars, d'acord amb les següents quanties:
Per al seu manteniment, una quantitat que representi mensualment el 100% de l'IPREM, llevat que s'acrediti degudament tenir abonat per endavant l'allotjament per tot el temps que hagi de durar l'estada.
En el supòsit de participació en un programa de mobilitat d'alumnes, per seguir un programa d'ensenyament secundari i/o batxillerat en un centre docent o científic oficialment reconegut, l'acreditació de la quantia prevista en el paràgraf anterior s'ha de substituir pel fet que el programa de mobilitat contingui previsions que garanteixin que el manteniment de l'estranger hi queda assegurat.
Per al manteniment dels familiars que estiguin al seu càrrec, durant la seva estada a Espanya: una quantitat que representi mensualment el 75% de l'IPREM, per al primer familiar, i el 50% de l'IPREM per a cada una de les restants persones que vagin a integrin la unitat familiar a Espanya, llevat que s'acrediti degudament tenir abonat per endavant l'allotjament per tot el temps que hagi de durar l'estada.
No s'han de computar, als efectes de garantir aquest manteniment, les quanties utilitzades o a utilitzar per sufragar, si s'escau, el cost dels estudis, del programa de mobilitat o de les pràctiques no laborals.
Haver abonat la taxa per tramitació del procediment.
Comptar amb una assegurança pública o una assegurança privada de malaltia concertada amb una entitat asseguradora autoritzada per operar a Espanya.
Quan la durada de l'estada superi els sis mesos, es requereix, a més: No patir cap de les malalties que poden tenir repercussions de salut pública greus de conformitat amb el que disposa el Reglament sanitari internacional de 2005.
Quan es tracti de sol·licitants majors d'edat penal, no tenir antecedents penals en els seus països anteriors de residència durant els últims cinc anys, per delictes previstos en l'ordenament espanyol.
b ) Requisit a valorar per l'oficina d'estrangeria: quan es tracti de sol·licitants majors d'edat penal i per a estades superiors a sis mesos, que no tenen antecedents penals a Espanya, durant els últims cinc anys.
A més dels requisits de caràcter general establerts en l'apartat anterior, és necessari complir, per a cada un dels supòsits d'estada previstos, els següents requisits específics, a valorar per l'oficina d'estrangeria:
a ) Realització o ampliació d'estudis: haver estat admès en un centre d'ensenyament autoritzat a Espanya, per a la realització d'un programa de temps complet, que condueixi a l'obtenció d'un títol o certificat d'estudis.
b ) Realització d'activitats de recerca o formació: haver estat admès en un centre reconegut oficialment a Espanya per a la realització de les esmentades activitats.
En el cas d'activitats de recerca, l'esmentat centre ha de ser una universitat, un centre del Consell Superior d'Investigacions Científiques o una altra institució pública o privada de R+D.
c ) Participació en un programa de mobilitat d'alumnes, per seguir un programa d'ensenyament secundari i/o batxillerat en un centre docent o científic oficialment reconegut:
Haver estat admès en un centre d'ensenyament secundari i/o batxillerat o científic oficialment reconegut.
Haver estat admès com a participant en un programa de mobilitat d'alumnes, portat a terme per una organització oficialment reconeguda per fer-ho.
Que l'organització de mobilitat d'alumnes es faci responsable de l'alumne durant la seva estada, en particular quant al cost dels seus estudis, així com les despeses d'estada i retorn al seu país.
Ser acollit per una família o institució durant la seva estada, en les condicions normativament establertes, i que ha estat seleccionada per l'organització responsable del programa de mobilitat d'alumnes en què participa.
d ) Realització de pràctiques no laborals, en el marc d'un conveni signat amb un organisme o entitat pública o privada: haver estat admès per a la realització de pràctiques no remunerades, sobre la base de la signatura d'un conveni, en una empresa pública o privada o en un centre de formació professional reconegut oficialment.
e ) Prestació d'un servei de voluntariat:
Presentar un conveni signat amb l'organització encarregada del programa de voluntariat, que inclogui una descripció de les activitats i de les condicions per realitzar-les, de l'horari a complir, així com dels recursos disponibles per cobrir el seu viatge, manutenció i allotjament durant la seva estada.
Que l'organització hagi subscrit una assegurança de responsabilitat civil per les seves activitats.